Weerlig slaan man dood op sportveldArgieffoto ŉ Jongman van die Oos-Kaap is Saterdagaand op ŉ sportveld dood, nadat hy deur weerlig getref is. Kapt. Jackson Manatha, polisiewoordvoerder, het Sondag gesê die 23-jarige man het omstreeks 19:00 in die Nqadu-nedersetting in Willowvale sokker gespeel saam met ander jong mans toe ŉ weerligstraal hom getref het. “Die oorledene het voor die res van die groep gehardloop toe hy getref is. Hy is op slag dood,” het Manatha gesê. Die man se naam kan nog nie bekend gemaak word nie, aangesien al sy naasbestaandes nog nie van sy dood in kennis gestel is nie. Die Willowvale-polisie doen ŉ geregtelike doodsondersoek.